Diari Oficial de la Generalitat Valenciana


Sumari del DOGV 9917, del 19-08-2024 (2024/8522)

RESOLUCIÓ de 25 de juliol de 2024, per la qual es convoquen cinc beques per a la realització de pràctiques professionals en la direcció general competent en cooperació al desenvolupament, durant els exercicis 2024 i 2025.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9917

Data del DOGV
:   19-08-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/8522

CVE
:   VSJU-O-8492-5222

Data del document
:   25-07-2024

Organisme emissor
:   Vicepresidència i Conselleria de Servicis Socials, Igualtat i Vivenda

Tipus de document
:   Resolució

Anàlisi jurídica

 Descriptors 

:   * pràctiques de formació
    * recerca i desenvolupament

En el marc de la política de la Generalitat dirigida a la millora i especialització professional de joves titulats i titulades, la Vicepresidència i Conselleria de Servicis Socials, Igualtat i Vivenda, preveu entre les seues actuacions la convocatòria de beques que els facilite la seua especialització, i complete la seua formació, mitjançant el coneixement pràctic de l'Administració pública a través de la realització de pràctiques professionals en les seues dependències.

Dins del marc normatiu establit pel Decret 132/2009, de 4 de setembre, del Consell, pel qual es regula la concessió de beques, es va aprovar l'Orde 1/2019, de 28 de novembre, de la Conselleria de Participació, Transparència, Cooperació i Qualitat Democràtica, per la qual s'aproven les bases reguladores de la concessió de beques per a la realització de pràctiques professionals en els centres directius de la Conselleria, modificada per l'Orde 4/2021, de 10 d'agost, de la Conselleria de Participació, Transparència, Cooperació i Qualitat Democràtica.

Una de les actuacions previstes per a l'exercici 2024, que arreplega el Pla estratègic de Subvencions per al període 2024-2026, de la Vicepresidència Segona i Conselleria de Serveis Socials, Igualtat i Habitatge, aprovat mitjançant Resolució de 18 de juny de 2024 (DOGV núm. 9875 / 20.06.2024), és la concessió de beques per a la formació de persones joves llicenciades o graduades per a la seua millora i especialització professional, mitjançant la realització de pràctiques professionals en les dependències de la Direcció General competent en matèria cooperació al desenvolupament.

Les beques a concedir en desplegament de la present resolució de convocatòria no estan subjectes a la política de la competència de la Unió Europea en matèria d'ajudes públiques i, per tant, no requerixen notificació a la Comissió Europea per no reunir els requisits de l'article 107.1 del Tractat de Funcionament de la Unió Europea, ja que per la qualitat de les persones beneficiàries i de l'objecte de la beca, realització de pràctiques professionals, esta acció subvencionable no afecta la competència ni els intercanvis comercials entre els estats membres, i tampoc afavorix determinades empreses o produccions.

Amb la percepció de l’esmentada beca no hi ha cap avantatge econòmic, ni desenvolupament d'activitat econòmica en el mercat relacionada amb l'oferta de béns i servicis, que permeta la possibilitat de falsejament de la competència en els esmentats intercanvis, als efectes assenyalats en el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques.

En virtut del que s’ha exposat, i d'acord amb el que es disposa en l'article 160.4.b i 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en el Reial decret 1493/2011, de 24 d'octubre, pel qual es regulen els termes i condicions d'inclusió en el règim general de la Seguretat Social de les persones que participen en programes de formació, i, de conformitat amb les competències conferides pel Decret 132/2023, de 10 d'agost, del Consell, d'aprovació del Reglament orgànic i funcional de la Vicepresidència Segona i Conselleria de Serveis Socials, Igualtat i Habitatge,

RESOLC

*Primer. Objecte*

Convocar, en règim de concurrència competitiva, cinc beques en matèria de cooperació al desenvolupament i en matèria d'implementació i seguiment de l’Agenda 2030 de Desenvolupament Sostenible, per a completar la formació de joves amb titulació universitària, mitjançant la realització de pràctiques professionals en la Direcció General competent en matèria cooperació al desenvolupament, durant els exercicis 2024 i 2025, dirigides a la millora i especialització professional de les persones amb les següents titulacions oficials universitàries:

a) Per a les beques en matèria de cooperació al desenvolupament: Màster universitari oficial en Cooperació al Desenvolupament.

b) Per a les beques en matèria de l'Agenda 2030 per al Desenvolupament Sostenible: llicenciatura o grau en Dret, llicenciatura o grau en Ciències Polítiques, Educació Social, Gestió i Administració Pública, Pedagogia, Psicologia, Sociologia, Treball Social.

*Segon. Bases reguladores de la convocatòria*

La convocatòria s'haurà d’ajustar a les bases reguladores aprovades per l'Orde 1/2019, de 28 de novembre, de la Conselleria de Participació, Transparència, Cooperació i Qualitat Democràtica, per la qual s'aproven les bases reguladores de la concessió de beques per a la realització de pràctiques professionals en els centres directius de la Conselleria, publicada en el *Diari Oficial de la Generalitat Valenciana*  núm. 8692, de 5 de desembre de 2019 (d'ara en avant, Orde 1/2019, de 28 de novembre), i per l'Orde 4/2021, de 10 d'agost, de la Conselleria de Participació, Transparència, Cooperació i Qualitat Democràtica que la modifica, publicada en el *Diari Oficial de la Generalitat Valenciana*  núm. 9153, de 17 d'agost de 2021 (d'ara en avant, Orde 4/2021, de 10 d’agost).

*Tercer. Finançament*

Les beques previstes en la present convocatòria es finançaran amb càrrec al programa  pressupostari que es detalla a continuació, i el seu equivalent per a l'exercici 2025, condicionat a l'existència de crèdit adequat i suficient en els pressupostos de la Generalitat per a l'exercici 2025, segons el desglossament per anualitats següent:

– G0116.0302.134A00, Z900967389 “Beques de formació en cooperació al desenvolupament”.

Anualitat 2024: 11.085,75 euros.

Anualitat 2025: 33.257,25 euros.

Quantia total màxima: 44.343,00 euros.

– G0116.0302.134A00, J164571633 “Beques per a la realització de pràctiques professionals en la matèria de l'Agenda 2030”.

Anualitat 2024: 7.390,50 euros.

Anualitat 2025: 22.171,50 euros.

Quantia total màxima: 29.562,00 euros.

*Quart. Nombre de beques i unitat de realització*

1. Les beques a concedir seran cinc i estaran destinades a la millora i especialització professional de les persones amb les titulacions que a continuació es detallen i segons la distribució següent:

– Beques de formació en cooperació al desenvolupament: màster universitari oficial en Cooperació al Desenvolupament: tres beques.

– Beques per a la realització de pràctiques professionals en la matèria de l'Agenda 2030: llicenciatura o grau en Dret, Ciències Polítiques, Educació Social, Gestió i Administració Pública, Pedagogia, Psicologia, Sociologia, Treball Social: dos beques.

2. Les pràctiques es realitzaran en la seu de la conselleria amb competències en matèria de cooperació al desenvolupament, en la unitat administrativa amb funcions en matèria cooperació al desenvolupament, promoció i defensa dels drets humans i acció humanitària, així com coordinació, impuls i realització del seguiment i l'avaluació de la consecució dels objectius de desenvolupament sostenible de l'Agenda 2030.

3. La direcció tècnica, supervisió i tutoria de les beques l'exercirà la persona designada formalment com a tutora per l'òrgan directiu competent per a resoldre la concessió, per raó de la matèria objecte de les beques. La designació recaurà obligatòriament entre el personal funcionari de carrera del grup A1 adscrit a la unitat administrativa descrita en l'apartat 2 d'este apartat.

Quint. Requisits de les persones beneficiàries

1. Les persones sol·licitants de les beques hauran de complir, en la data de finalització del termini de sol·licitud, els requisits següents:

a) No ser major de 35 anys.

b) Estar en possessió d'una de les titulacions enunciades en l'apartat  resolutiu primer de la present convocatòria, sempre que no hagen transcorregut més de cinc anys des de la finalització dels estudis.

c) No haver sigut beneficiària de beques de pràctiques professionals en la Generalitat per un període igual o superior a 36 mesos.

d) No trobar-se incursa en les prohibicions per a obtindre la condició de persona beneficiària establides en l'article 13 de la Llei 38/2003, de 17 de novembre, general de subvencions, la qual cosa s'acreditarà per mitjà de la declaració responsable inclosa en el model de sol·licitud, accessible en la seu electrònica de la Generalitat <https://sede.gva.es>.

e) Tindre la capacitat funcional per a l'acompliment de les tasques. Les persones amb discapacitat en les quals no concórrega este impediment podran al·legar la seua condició a l'efecte de dirimir el possible empat que puga produir-se, en els termes arreplegats en l'apartat 2, de l'article 11 de l'Orde 1/2019, de 28 de novembre.

Sext. Supòsits d'exclusió

Les persones que en el moment de publicar-se esta convocatòria ja estiguen gaudint d'una beca de pràctiques professionals en la Generalitat no podran optar a una nova beca, excepte en els casos següents:

a) Que es concórrega a la mateixa beca que ja es gaudix per haver sigut obtinguda en una convocatòria anterior, sempre que es complisquen la resta dels requisits establits en la convocatòria.

b) Que resten menys de dos mesos per a la finalització de la beca que ja gaudixen les persones sol·licitants, sempre que es complisquen la resta dels requisits establits en la convocatòria.

Sèptim. Termini, lloc i forma de presentació de les sol·licituds

1. El termini, lloc i forma de presentació de les sol·licituds s'hauran d’ajustar al que es preveu en l'article 5 de l'Orde 1/2019, de 28 de novembre.

2. Les persones aspirants a obtindre una beca presentaran, exclusivament per via electrònica, una única sol·licitud i el currículum de manera completa, segons models normalitzats, en el termini de 15 dies hàbils comptats a partir de l'endemà de la publicació de l'extracte de la present resolució en el *Diari Oficial de la Generalitat Valenciana*, i segons models normalitzats, que estaran accessibles en seu electrònica de la Generalitat <https://sede.gva.es>.

Ambdós documents són obligatoris, i en emplenar-los s'obtindrà l'autobaremació inicial dels mèrits adduïts en el currículum, que es calcularà de manera automàtica a partir de la informació aportada en este. El resultat d'esta baremació es visualitzarà com un camp més del formulari.

En cas de voler optar a una beca en ambdues matèries de les que figuren en l'apartat u de l'apartat resolutiu quart, es presentarà una sol·licitud per a cadascuna d'estes.

Per a poder realitzar la presentació electrònica, la persona sol·licitant haurà de disposar d'algun dels sistemes de firma electrònica admesos en la Seu electrònica de la Generalitat.

La presentació de la sol·licitud en el registre electrònic es podrà acreditar mitjançant el rebut expedit per este de manera automàtica. A l'efecte del còmput de terminis, serà vàlida i produirà efectes jurídics la data d'entrada que es consigne en el rebut expedit pel registre electrònic. Només seran admeses les sol·licituds que hagen sigut registrades en el registre electrònic de la Generalitat abans de les 23.59.59 hores de l'últim dia de termini de presentació (hora oficial peninsular espanyola). Quan l'últim dia del termini siga inhàbil, s'entendrà prorrogat al primer dia hàbil següent.

En el cas que una mateixa persona, dins del termini establit, presentara més d'una sol·licitud per a un mateix tipus o classe de beca, s'entendrà que l'última presentada reemplaça les anteriors sol·licituds, que seran arxivades.

En el cas que alguna persona presente la seua sol·licitud de manera presencial, se la requerirà perquè l'esmene a través de la seua presentació electrònica. A este efecte, es considerarà com a data de presentació de la sol·licitud aquella en la qual haja sigut realitzada l'esmena, sempre que no s'haja superat el termini límit de presentació previst en l'apartat 2 d'este apartat resolutiu.

3. Amb la finalitat de reduir càrregues administratives a les persones interessades, no s’adjuntarà cap documentació a la sol·licitud i al currículum.

Les persones seleccionades per a la fase d'entrevista/prova hauran de presentar la documentació acreditativa dels mèrits detallats en el currículum, en el moment en què acudisquen a la realització de l'entrevista/prova o bé quan així els ho requerisca la comissió de valoració corresponent.

Si la documentació presentada no acreditara els requisits indicats en la convocatòria o no fora íntegrament aportada, es requerirà la persona interessada per via electrònica perquè, en el termini màxim de deu dies, esmene la falta o aporte els documents preceptius, i se l’advertirà que, en cas de no fer-ho dins del termini establit, no seran tinguts en compte els mèrits a l'efecte de la valoració. El compliment temporal dels mèrits s'entendrà referit a la data de finalització del termini de presentació de sol·licituds.

4. Mitjançant la presentació de la sol·licitud, la persona sol·licitant manifesta sota la seua responsabilitat que totes les dades arreplegades en esta i, si és el cas, en la documentació que s'adjunte, són verídiques, i que es troba en possessió de la documentació que així ho acredita; i queda a la disposició de la Generalitat per a la comprovació, control i inspecció posterior que s'estimen oportuns.

D'acord amb el que es disposa en l'article 69.4 de la Llei 39/2015, d'1 d'octubre, del procediment administratiu comú de les administracions públiques (d'ara en avant, Llei 39/2015), la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no presentació davant l'administració competent de la declaració responsable, la documentació que, si és el cas, siga requerida per a acreditar el compliment d’allò declarat, o la comunicació, determinarà la impossibilitat de continuar amb l'exercici del dret o activitat afectada des del moment en què es tinga constància dels esmentats fets, sense perjuí de les responsabilitats penals, civils o administratives que corresponguera.

5. D'acord amb el que es disposa en l'article 28 de la Llei 39/2015, l'òrgan gestor del procediment podrà obtindre directament les dades d'identitat de la persona sol·licitant o, si és el cas, del seu representant legal i d'estar al corrent amb el compliment de les seues obligacions davant de la Seguretat Social. En cas que la persona sol·licitant de la beca s'opose al fet que l'òrgan gestor obtinga directament esta informació, haurà d'indicar-ho expressament en el formulari, i quedarà obligada a aportar els documents acreditatius corresponents.

Quant a l'acreditació d'estar al corrent en el compliment de les seues obligacions tributàries, la persona interessada haurà d'autoritzar a l'Administració, mitjançant el formulari de sol·licitud, la consulta d'esta informació davant les administracions tributàries. En cas de no autoritzar, la persona interessada queda obligada a aportar els documents acreditatius corresponents.

6. En el cas que la sol·licitud no reunisca els requisits exigits o no s'acompanyen els documents preceptius, es requerirà la persona interessada perquè, en un termini de 10 dies, esmene la falta o acompanye els documents, de conformitat amb l'article 68 de la Llei 39/2015, amb la indicació que, si no ho fa així, es considerarà que ha desistit de la seua petició, després de la resolució prèvia, que haurà de ser dictada en els termes previstos en l'article 21 apartat 1 d'esta norma. Este tràmit es realitzarà de manera electrònica.

7. La presentació de la sol·licitud per a optar a les beques implicarà l'acceptació per la persona sol·licitant de les bases per  les quals es regisca la convocatòria.

Octau. Ordenació i instrucció

1. D'acord amb el que es disposa en l'article 6 de l'Orde 1/2019, de 28 de novembre, l'ordenació i la instrucció del procediment per a la concessió de les beques convocades correspondrà a la Direcció General competent en matèria de cooperació al desenvolupament, òrgan directiu competent per raó de la matèria objecte de les beques que, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de dictar-se resolució.

2. Una vegada finalitzat el termini de presentació de sol·licituds, estes seran examinades per l'òrgan instructor, que comprovarà els requisits de les persones sol·licitants i efectuarà, si és el cas, els requeriments i les comprovacions que estime convenients.

3. L'òrgan instructor emetrà un informe en el qual conste el compliment dels requisits de les persones sol·licitants.

*Nové. Comissió avaluadora*

1. De conformitat amb l'article 7 de l'Orde 1/2019, de 28 de novembre, es constituirà una comissió avaluadora que per a la present convocatòria estarà formada per:

a) Presidència:

La persona titular de la Subdirecció General de Cooperació Internacional al Desenvolupament.

Suplent: la persona titular/ocupant del Servei de Gestió de Programes i Cooperació.

b) Vocalies:

– La persona titular/ocupant de la direcció del Servei d'Anàlisi, Estudis, Promoció i Seguiment.

– La persona titular/ocupant de la direcció del Servei d'Ajuda Humanitària, Protecció a Persones Defensores dels Drets Humans i Gestió de Convenis.

– La persona titular/ocupant de la direcció del Servei d'Implementació i Coordinació de l'Agenda 2030 de Desenvolupament Sostenible.

Suplents:

– La persona titular/ocupant de la direcció de la Unitat de Coordinació de convocatòries de concurrència competitiva.

– La persona titular/ocupant de la direcció de la Secció de Promoció i Relació amb els Agents Socials.

– La persona titular/ocupant de la direcció de la Secció de Seguiment i Avaluació de Projectes.

c) Secretaria:

Titular: la persona titular/ocupant del lloc d'assessor/a tècnic/a.

Suplent: la persona titular/ocupant del lloc de tècnic/a de gestió de subvencions.

2. Esta comissió adequarà el seu funcionament al que es preveu en els articles 15 i següents i altres concordants de la Llei 40/2015, d'1 d'octubre, de règim jurídic del sector públic, i ajustarà la seua composició, íntegrament, a la presència equilibrada efectiva entre dones i homes, d'acord amb el que establix la Llei orgànica 3/2007, de 22 de març, per a la igualtat efectiva de dones i homes.

3. Així mateix, la comissió adoptarà els seus acords per majoria simple, estendrà acta de les sessions realitzades i dels acords adoptats i trametrà la corresponent proposta a l'òrgan competent per a resoldre.

4. Les persones integrants de la comissió podran ser assessorades pel personal tècnic o professional que es considere necessari, que podrà assistir amb veu, però sense vot.

*Dècim. Valoració dels mèrits i barem*

1. El règim per a la valoració dels mèrits serà el que s’ha establit en els articles 8 i 11 de l'Orde 1/2019, de 28 de novembre.

2. Dins dels quinze dies hàbils següents a l’acabament del termini de presentació de sol·licituds, la comissió avaluadora es reunirà amb la finalitat de valorar els mèrits presentats per les persones sol·licitants que complisquen els requisits establits per la convocatòria.

3. Per a valorar els mèrits al·legats per cada sol·licitant, s'aplicarà el barem establit en l'article 11 de l'Orde 1/2019, de 28 de novembre.

4. La comissió avaluadora elaborarà una relació de les persones aspirants ordenada d'acord amb la puntuació obtinguda en l'autobaremació, d’acord amb els mèrits establits en l'Orde 1/2019, de 28 de novembre. La comissió avaluadora valorarà els mèrits al·legats per cada aspirant d'acord amb la informació que es desprenga de l'autobaremació.

La comissió avaluadora publicarà, en orde decreixent, la llista provisional de puntuacions en la seu electrònica o portal institucional de la Generalitat en internet, <https://sede.gva.es>, i concedirà un termini de 10 dies hàbils a les persones interessades per a la formulació d'al·legacions, que es dirigiran a la comissió avaluadora.

5. Una vegada resoltes les al·legacions presentades, es procedirà a publicar la llista definitiva de puntuacions obtingudes en la seu electrònica o portal institucional de la Generalitat en internet, <https://sede.gva.es>. Les persones aspirants que obtinguen les quinze millors puntuacions en els termes detallats en l'article 11 de l'Orde 1/2019, de 28 de novembre, seran nomenades per a la realització d'una entrevista/prova, que podrà realitzar-se per videoconferència o mitjans similars. En el cas que no es presentaren a l'entrevista totes les persones aspirants que hagen obtingut les quinze millors puntuacions, la Comissió podrà cridar, per estricte orde de puntuació, les següents persones aspirants fins a entrevistar les quinze millor puntuades.

La no presentació de la persona aspirant a l'entrevista/prova comportarà la seua exclusió de la convocatòria.

En esta fase, la comissió avaluadora determinarà la forma i el termini de presentació de la documentació acreditativa dels mèrits al·legats.

Les persones aspirants, no convocades a l'entrevista, podran presentar, en esta fase, la documentació acreditativa dels mèrits al·legats en cas de voler formar part de la borsa de reserva que s'esmenta en el punt 7 d'este apartat resolutiu.

6. La documentació acreditativa per a aportar serà la següent:

a) Còpia del DNI o document d'identitat de qualsevol dels països membres de la Unió Europea. La comprovació directa de les dades d'identificació podrà ser obtinguda per l'Administració, sempre que la persona interessada haja expressat el seu consentiment. Es presumirà que la consulta o obtenció és autoritzada per la persona interessada, llevat que conste en el procediment la seua oposició expressa. En este cas, la persona sol·licitant quedarà obligada a presentar la còpia del document d'identitat.

b) Còpia del títol universitari corresponent a cada titulació, expedit o homologat a Espanya.

c) Certificat de l'expedient acadèmic amb la nota mitjana oficial ponderada en un sistema de puntuació entre 5 i 10 punts.

d) Programa de les assignatures cursades que justifiquen l'especialització acadèmica en matèries relacionades amb la beca.

e) Còpia dels certificats acreditatius dels coneixements de valencià i altres idiomes.

f) Còpia de qualsevol altre document que acredite la possessió de títols, màsters, cursos, mèrits docents, investigadors o professionals que es desitgen al·legar.

g) L'experiència professional i laboral s'acreditarà exclusivament mitjançant la presentació d'informe de vida laboral i còpia de contractes o certificats d'empresa que reflectisquen l'activitat professional i laboral relacionada directament amb la beca.

h) Documentació que acredite trobar-se en algun dels supòsits establits en el punt 2 de l'article 11 de l'Orde 1/2019, de 28 de novembre, que determinen la preferència de la concessió de la beca en cas d'empat en la valoració.

A fi d'agilitzar al màxim la tramitació, la presentació d'estos documents es realitzarà telemàticament. Els mèrits no acreditats no seran tinguts en compte a l'efecte de la seua valoració.

7. Finalitzat el procés selectiu, la comissió avaluadora, en el termini de 10 dies hàbils, elaborarà una proposta motivada de resolució que contindrà la relació de persones beneficiàries i una borsa de reserva per a cadascuna de les matèries objecte de la convocatòria, constituïda per les persones aspirants que no resulten adjudicatàries de les beques i prioritzades per orde decreixent de puntuació, per a cobrir les vacants que pogueren produir-se durant el període de vigència d'aquelles. Així mateix, s'inclourà una relació de les persones aspirants les sol·licituds de les quals hagen sigut desestimades, indicant-hi les causes que hagen motivat la seua denegació.

*Onze. Òrgan competent per a resoldre*

Segons el que s'establix en l'article 9 de l'Orde 1/2019, de 28 de novembre, la facultat de dictar la resolució de concessió de les beques de pràctiques professionals, que correspon a la persona titular de la Conselleria, es delega en el centre directiu competent per raó de la matèria. En conseqüència, la facultat de resoldre correspondrà a la Direcció General amb competències en matèria de cooperació al desenvolupament.

*Dotze. Concessió, termini de resolució i notificació*

1. Vista la proposta motivada de resolució formulada per la comissió de valoració, l'òrgan competent per a resoldre dictarà la resolució de la concessió que es publicarà en el *Diari Oficial de la Generalitat Valenciana*, amb indicació de la convocatòria, del programa i crèdit pressupostari a què s'imputen les beques atorgades, les persones beneficiàries, les quantitats concedides i la finalitat d'estes.

De conformitat amb la normativa que resulte aplicable a les subvencions i a les beques de pràctiques professionals, la resolució de convocatòria determinarà, si és el cas, les formes addicionals de publicitat de la resolució de concessió.

La publicació de l'esmentada resolució produirà els efectes de notificació a les persones interessades, d'acord amb la normativa reguladora del procediment administratiu comú, i s'inserirà la informació corresponent en la seu electrònica o portal institucional de la Generalitat en internet, <https://sede.gva.es>.

2. El termini màxim per a dictar i publicar la resolució serà de tres mesos, a comptar des de l'endemà de la data de publicació de la convocatòria, sense perjuí que puga ampliar-se en els termes establits per la normativa reguladora del procediment administratiu comú.

Conclòs este termini sense que s'haja dictat i publicat la resolució expressa, les persones interessades podran entendre desestimades les seues sol·licituds per silenci administratiu, tot això, sense perjuí que subsistisca l'obligació legal de l'Administració de resoldre expressament sobre la petició formulada.

3. Les resolucions que es dicten esgoten la via administrativa i contra estes podrà interposar-se, potestativament, un recurs de reposició davant l'òrgan que les va dictar, en el termini d'un mes a comptar des de l'endemà de la publicació de la resolució corresponent, o un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la publicació de la resolució corresponent. Tot això, sense perjuí de la interposició, per part de les persones interessades, de qualsevol altre recurs que estimen pertinent.

*Tretze. Quantia i duració de les beques*

1. La quantia de les beques corresponents a la present convocatòria s'haurà d’ajustar al que es preveu en l'article 12 de l'Orde 1/2019, de 28 de novembre.

Sobre la quantia prevista s’efectuaran les retencions oportunes, així com la cotització corresponent a la Seguretat Social, en els termes establits per la normativa tributària i reguladora del règim general de la Seguretat Social de les persones que participen en programes de formació.

Les quantitats abonades no tindran en cap cas el caràcter de salari o retribució, sinó d'ajuda econòmica per a les despeses que la beca comporta.

2. El període de duració de les beques serà de dotze mesos des de la data que s'indique en la resolució de concessió, que serà objecte de publicació en el *Diari Oficial de la Generalitat Valenciana*. El període de duració podrà prorrogar-se sense necessitat de cap nova convocatòria, per un període màxim de dotze mesos addicionals, sempre que hi haja crèdit adequat i suficient i que l'exercici de l'activitat que s'està efectuant així ho requerisca o aconselle.

*Catorze. Justificació i pagament de les beques*

Als efectes de pagament i justificació de les beques, caldrà ajustar-se al que s'establix en l'article 14 de l'Orde 1/2019, de 28 de novembre.

*Quinze. Règim d'incompatibilitats i obligacions de la persona beneficiària*

Als efectes del règim d'incompatibilitats i de les obligacions de la persona beneficiària de la beca, caldrà ajustar-se al que s'establix en els articles 15 i 16 de l'Orde 1/2019, de 28 de novembre.

*Setze. Facultats d'interpretació i incidències*

1. En aplicació del que es disposa en l'article 19 de l'Orde 1/2019, de 28 de novembre, la persona titular de la Direcció General d'Inclusió i Cooperació al Desenvolupament resoldrà, per delegació de la persona titular de la Conselleria, tant els dubtes com els conflictes que puguen plantejar les persones beneficiàries de les beques en l'exercici de la seua funció, o les unitats administratives que els tutelen. Al mateix temps, resoldrà les incidències que es produïsquen durant el període de gaudi de les beques després de l’audiència prèvia de la persona interessada.

2. Així mateix, en cas de renúncia a la beca concedida, decidirà sobre la conveniència de cobrir les vacants sobre la base de les borses de reserva constituïdes a este efecte.

*Dèsset. Protecció de dades*

El procediment administratiu derivat de tramitació de la beca comporta el tractament de dades de caràcter personal en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.

La informació relativa al tractament de les dades de caràcter personal es troba disponible en el Registre d'Activitats de Tractament publicat en la pàgina web de la Vicepresidència i Conselleria de Servicis Socials, Igualtat i Vivenda. En concret, la informació bàsica del tractament és la següent:

En compliment de l'article 13 de l'esmentat Reglament General de Protecció de Dades, s'aporta la informació següent:

|  |  |
| --- | --- |
| Nom del tractament | Subvencions o ajudes econòmiques |
| Finalitat del tractament | Gestió de les subvencions o demandes socials i econòmiques de persones i entitats, públiques o privades |
| Responsable del tractament | Vicepresidència i Conselleria de Servicis Socials, Igualtat i Vivenda. Carrer de la Democràcia, 77, 46365 València |
| Delegat/ada de protecció de dades | En tot cas, les persones sol·licitants podran contactar amb el delegat/ada de Protecció de Dades de la Generalitat per mitjà del correu electrònic <gko@yae.ba>, o de l'adreça postal:  Delegació de Protecció de Dades de la Generalitat  Passeig de l'Albereda, 16. 46474 València |
| Drets de les persones interessades | Podrà exercir els seus drets d'accés, rectificació, supressió, oposició, limitació i portabilitat de les seues dades de caràcter personal inclosos en els tractaments d'esta conselleria. |
| Exercici de drets | Per a exercitar els drets haurà de presentar un escrit davant la Subsecretaria de la Vicepresidència i Conselleria de Servicis Socials, Igualtat i Vivenda. Haurà d'especificar quin d'estos drets sol·licita que se satisfaça i haurà d'adjuntar la fotocòpia del DNI o un document identificatiu equivalent.  Exercici del dret d'accés, rectificació, supressió i portabilitat de les dades personals corresponents, limitació i oposició del tractament i del fet de no ser objecte de decisions individuals automatitzades respecte de les dades personals registrades en la Generalitat: <https://www.gva.es/va/inicio/procedimientos?id_proc=19019>. |
| Reclamació davant l’AEPD | En cas de considerar vulnerat el dret a la protecció de dades personals, podrà interposar una reclamació davant l'Agència Espanyola de Protecció de Dades. <https://www.aepd.es/> |

  

*Díhuit. Obligacions de transparència, subministrament d'informació i dades obertes*

En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d'abril, de transparència i bon govern de la Comunitat Valenciana i de l'article 18 de la Llei general de subvencions, les persones beneficiàries de la subvenció hauran de complir les següents obligacions de transparència:

1. Donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent-hi el logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.

2. Subministrar a l'entitat concedent, previ requeriment, tota la informació que siga necessària per al compliment per esta de les obligacions previstes en la llei de transparència, en el termini de 15 dies hàbils des del requeriment. Una vegada transcorregut el termini conferit en el requeriment sense que el mateix haguera sigut atés, l'òrgan que ha realitzat el requeriment podrà acordar, previ advertiment i audiència a l'interessat, la imposició de multes coercitives en els termes previstos en l'article 5 de la Llei 1/2022.

3. Els nous conjunts de dades que es generen per la formalització i el desenvolupament de les subvencions atorgades per l'administració de la Generalitat s'han de disposar, sempre que siga possible, com a conjunt de dades obertes.

*Dènou. Pla de control*

Caldrà ajustar-se al que s'establix en l'article 21 de l'Orde 1/2019, de 28 de novembre.

*Vint. Mitjans de publicació dels diferents tràmits*

La publicació de relacions i llistes que determina el procés de selecció s'efectuarà en la seu electrònica o portal institucional en internet <https://sede.gva.es>, així com en la pàgina web de la Vicepresidència i Conselleria de Servicis Socials, Igualtat i Vivenda.

*Vint-i-u. Efectes*

Esta resolució tindrà efectes des de l'endemà de la seua publicació en el *Diari Oficial de la Generalitat Valenciana.*

Contra el que es disposa en la present resolució, que esgota la via administrativa, es podrà interposar potestativament un recurs de reposició davant el mateix òrgan que ha dictat l'acte, en el termini d'un mes comptat des de l'endemà de la seua publicació, de conformitat amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que s'establix en els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.

Tot això, sense perjuí que les persones interessades puguen fer-ne ús, si escau, de qualsevol altre que estimen procedent.

  

València, 25 de juliol de 2024

Susana Camarero Benítez

Vicepresidenta i consellera de Servicis Socials, Igualtat i Vivenda